Utanríkisráðherra , Gunnar Bragi Sveinsson , heimsótti í dag höfuðstöðvar háskóla Sameinuðu þjóðanna sem staðsettar eru í Tókýó . Á fundi utanríkisráðherra með rektor skólans , David Malone , var m.a. rætt um starfsemi skólans og þá háskóla SÞ sem eru á Íslandi auk þess sem samningur um starfsemi Jarðhitaskólans var endurnýjaður til næstu fimm ára . Um er að ræða þríhliða samning milli íslenskra stjórnvalda , HSÞ og Orkustofnunar . Ráðherra hitti jafnframt nemendur skólans , hélt erindi um Ísland og svaraði spurningum þeirra . Í stuttu erindi sínu ræddi utanríkisráðherra um ýmsa þætti í þróun íslensks samfélags til dagsins í dag auk þess að fjalla sérstaklega um loftslagsmál og sjálfbæra þróun . Þá hélt Gunnar Bragi einnig erindi í Japan National Press Club um stefnu stjórnvalda á Íslandi , tvíhliða samskipti ríkjanna og umhverfismál og svaraði spurningum fréttamanna . Vinnuheimsókn Gunnars Braga í Japan lýkur í dag Um háskóla SÞ á Íslandi Fjórir skólar starfa undir hatti háskóla SÞ á Íslandi : Jarðhitaskóli , stofnaður 1979 , Sjávarútvegsskóli , stofnaður 1998 , Landgræðsluskóli , stofnaður 2010 og Jafnréttiskóli , stofnaður 2013 . Sérstök áhersla er lögð á þá í stefnuyfirlýsingu stjórnarflokkanna . Jarðhitaskólinn veitir sérfræðingum frá þróunarlöndum sérhæfða þjálfun í rannsóknum og nýtingu jarðhita og hafa um 590 nemendur frá 58 löndum , útskrifast úr sex mánaða þjálfun við skólann og frá því að námskeiðahald hófst árið 2005 hafa 920 sérfræðingar sótt námskeið skólans í þróunarlöndum . Forstöðumaður Jarðhitaskólans er Lúðvík S. Georgsson . Alls hafa nær 1.000 nemendur , frá 90 löndum , útskrifast úr sex mánaða þjálfun við skólana auk þess sem hátt í 2.000 nemendur hafa tekið þátt í námskeiðum á vegum skólanna í þróunarlöndum . Starfsemi skólanna fjögurra er hluti af alþjóðlegri þróunarsamvinnu Íslands , og samkvæmt áætlun um alþjóðlega þróunarsamvinnu Íslands 2013 - 2016 eru háskólar SÞ ein fjögurra alþjóðastofnana sem sérstök áhersla er lögð á að styðja í fjölþjóðlegri þróunarsamvinnu .